Espanjan kuningaskunnan aloite päätöksen tekemiseksi terrorismin torjuntaan liittyviä kansallisia säännöksiä ja niiden täytäntöönpanoa koskevan arviointijärjestelmän perustamisesta



Virallinen lehti nro C 151 , 25/06/2002 s. 0014 - 0015



Espanjan kuningaskunnan aloite päätöksen tekemiseksi terrorismin torjuntaan liittyviä kansallisia säännöksiä ja niiden täytäntöönpanoa koskevan arviointijärjestelmän perustamisesta (2002/C 151/08) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 29 artiklan sekä 34 artiklan 1 kohdan ja 2 kohdan c alakohdan, ottaa huomioon Espanjan kuningaskunnan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Neuvosto (oikeus- ja sisäasiat) päätti 20 päivänä syyskuuta 2001 pidetyssä istunnossaan antamiensa päätelmien 15 kohdan mukaisesti antaa 36 artiklan komitean tehtäväksi suunnitella järjestäytyneen rikollisuuden torjuntaan liittyvien kansainvälisten sitoumusten kansallisen tason soveltamista ja täytäntöönpanoa koskevan arviointijärjestelmän perustamisesta 5 päivänä joulukuuta 1997 hyväksytyn neuvoston yhteisen toiminnan 97/827/YOS(3) pohjalta yksinkertaisempi ja nopeampi järjestelmä terrorismin torjuntaa koskevien kansallisten järjestelyjen vertaisarviointimenettelyn määrittämiseksi. (2) On syytä parantaa kansallisia terrorismin torjuntaan liittyviä säännöksiä ja niiden täytäntöönpanoa. (3) Kansallisten säännösten suunnittelu ja niiden täytäntöönpano kuuluu ensisijaisesti kullekin jäsenvaltiolle, mutta Euroopan unionin jäsenvaltiot tiedottavat toisilleen vastavuoroisesti säännöstensä sisällöstä terrorismin torjunnan tehostamiseksi. (4) On tarkoituksenmukaista luoda järjestelmä, joka osana Euroopan unionista tehdyn sopimuksen mukaista yhteistyötä antaa jäsenvaltioille mahdollisuuden arvioida tasapuolisesti ja keskinäisen luottamuksen pohjalta kunkin jäsenvaltion kansallisia säännöksiä, joilla pyritään terrorismin torjuntaan, ja niiden täytäntöönpanoa. ON PÄÄTTÄNYT SEURAAVAA: 1 artikla Arviointijärjestelmän perustaminen 1. Perustetaan yhteisön toimivaltaa rajoittamatta ja jäljempänä määriteltyjen sääntöjen mukaisesti vertaisarviointijärjestelmä, jolla arvioidaan terrorismin torjuntaan liittyviä kansallisia säännöksiä ja niiden täytäntöönpanoa ja erityisesti jäsenvaltioiden terrorismin torjumiseksi toteuttamia kansainvälisiä yhteistyötoimia. 2. Jäsenvaltiot sitoutuvat siihen, että niiden kansalliset viranomaiset toimivat täydessä yhteistyössä tämän päätöksen mukaisesti ja sen toteuttamiseksi perustettujen arviointiryhmien kanssa kansallisia oikeudellisia ja eettisiä normeja noudattaen. 2 artikla Arvioitavat aiheet 1. 36 artiklan komitea määrittää tarkoin kutakin arviointikierrosta varten puheenjohtajavaltion ehdotuksesta arvioitavan aiheen sekä jäsenvaltioiden arviointijärjestyksen. 36 artiklan komitea päättää myös valitun aiheen perusteella, mikä neuvoston työryhmä suorittaa arvioinnin vai tekeekö se sen itse. 2. Arvioinnin valmistelee neuvoston puheenjohtajana toimiva jäsenvaltio neuvoston pääsihteeristön avustamana pääsihteeristöön tätä varten lähetettyjen kansallisten asiantuntijoiden avulla. Komissio osallistuu täysimääräisesti työhön. 3. Ensimmäinen arviointikierros on saatava päätökseen viimeistään vuoden 2002 lopussa. 3 artikla Asiantuntijoiden nimeäminen 1. Jokainen jäsenvaltio ilmoittaa puheenjohtajavaltion aloitteesta 15 päivän kuluessa siitä, kun 36 artiklan komitea on päättänyt aloittaa tietyn aiheen arvioinnin, neuvoston pääsihteeristöön yhdestä kolmeen asiantuntijaa, joilla on perusteellinen kokemus terrorismin torjunnasta arvioinnin kohteena olevalla alalla ja jotka ovat käytettävissä vähintään yhtä arviointikierrosta varten. 2. Puheenjohtajavaltio laatii luettelon jäsenvaltioiden nimeämistä asiantuntijoista ja toimittaa sen 36 artiklan komitealle tai tarvittaessa työryhmälle, jonka on määrä suorittaa arviointi. 4 artikla Arviointiryhmä 1. Puheenjohtajavaltio muodostaa 3 artiklan 2 kohdassa tarkoitetun luettelon pohjalta jokaista arvioitavaa jäsenvaltiota varten kahden asiantuntijan ryhmän huolehtien siitä, että nämä asiantuntijat ovat aina muiden kuin arvioitavan jäsenvaltion kansalaisia. 2. Kuhunkin arviointiryhmään valittujen asiantuntijoiden nimet ilmoitetaan 36 artiklan komitealle tai sille työryhmälle, jonka on määrä suorittaa arviointi. 3. Neuvoston pääsihteeristö avustaa arviointiryhmää kaikissa sen tehtävissä. 5 artikla Kyselylomakkeen laatiminen Puheenjohtajavaltio laatii neuvoston pääsihteeristön avustamana 2 artiklan 1 kohdan mukaisesti määritettyyn aiheeseen liittyvän kyselylomakkeen, jota käytetään kaikkien jäsenvaltioiden arvioinnissa, ja esittää sen hyväksyttäväksi 36 artiklan komitealle tai tarvittaessa sille työryhmälle, jonka on määrä suorittaa arviointi. Kyselylomakkeen tarkoituksena on koota kaikki arviointiin tarvittavat tiedot. Arvioitavan jäsenvaltion on pyrittävä vastaamaan kyselyyn kuukauden kuluessa ja mahdollisimman täydellisesti ja tarvittaessa liitettävä siihen kaikki asiaankuuluvat säännökset ja tekniset ja käytännön tiedot. 6 artikla Arviointikäynti Saatuaan vastauksen kyselyyn arviointiryhmä matkustaa kuukauden kuluessa arvioitavaan jäsenvaltioon tavatakseen poliittisia päättäjiä, hallinto-, poliisi-, tulli- tai oikeusviranomaisia tai muita asiaankuuluvia tahoja sen vierailuohjelman mukaisesti, jonka käynnin kohteena oleva jäsenvaltio on laatinut arviointiryhmän esittämien ehdotusten pohjalta. 7 artikla Alustavan kertomuksen laatiminen Arviointiryhmä laatii 15 päivän kuluessa 6 artiklassa tarkoitetusta käynnistä alustavan kertomuksen, jonka se toimittaa arvioitavalle jäsenvaltiolle lausuntoa varten. Arvioitavan jäsenvaltion on annettava lausuntonsa 15 päivän kuluessa. Arviointiryhmä tekee arvioitavan jäsenvaltion toimittamien huomautusten perusteella muutoksia kertomukseensa, jos se katsoo sen aiheelliseksi. 8 artikla Kertomuksen käsittely ja hyväksyminen 1. Puheenjohtajavaltio toimittaa 36 artiklan komitean jäsenille tai tarvittaessa arviointityöryhmälle luottamuksellisena alustavan kertomuksen ja ne arvioitavan jäsenvaltion huomautukset, joita arviointiryhmä ei ole ottanut huomioon kertomuksessaan. 2. 36 artiklan komitean tai tarvittaessa arviointityöryhmän kokouksen aluksi arviointiryhmän jäsenet esittelevät alustavan kertomuksen. Arvioitavan jäsenvaltion edustaja esittää sen jälkeen tarpeellisiksi katsomansa huomautukset, tiedot tai selitykset. 36 artiklan komitea tai tarvittaessa arviointityöryhmä käsittelee sen jälkeen alustavaa kertomusta ja tekee johtopäätöksensä yksimielisesti. 3. Puheenjohtajavaltio tiedottaa kerran vuodessa neuvostolle arvioinnin tuloksista. Pitäessään sitä tarpeellisena neuvosto voi antaa asianomaiselle jäsenvaltiolle suosituksia ja pyytää sitä ilmoittamaan asiassa tapahtuneesta edistymisestä asettamassaan määräajassa. 4. Puheenjohtajavaltio tiedottaa vuosittain Euroopan parlamentille arviointijärjestelmän soveltamisesta 9 artiklan 2 kohdan mukaisesti. 5. Kunkin arviointikierroksen päätyttyä neuvosto toteuttaa asianmukaiset toimenpiteet. 9 artikla Luottamuksellisuus 1. Arvioinnin suorittavien asiantuntijaryhmien on pidettävä kaikki tehtävänsä yhteydessä saamansa tiedot luottamuksellisina. Jäsenvaltioiden on siksi huolehdittava siitä, että niiden 3 artiklan mukaisesti nimeämillä asiantuntijoilla on tarvittaessa asianmukainen turvallisuustaso. 2. Tämän päätöksen mukaisesti laadittu kertomus on luottamuksellinen. Arvioitu jäsenvaltio voi kuitenkin omalla vastuullaan julkistaa kertomuksen. Jos kyseinen jäsenvaltio haluaa julkistaa vain osia kertomuksesta, sen on saatava tähän neuvoston suostumus. 10 artikla Järjestelmän arviointi Neuvosto tarkastelee järjestelmän sääntöjä ja soveltamisalaa viimeistään ensimmäisen kaikkia jäsenvaltioita koskevan arviointikierroksen päätyttyä ja mukauttaa tarvittaessa tätä päätöstä. 11 artikla Noudattaminen Tätä päätöstä noudatetaan päivästä, jona se julkaistaan Euroopan yhteisöjen virallisessa lehdessä. Tehty Brysselissä ... Neuvoston puolesta Puheenjohtaja ... (1) EYVL C ... (2) EYVL C ... (3) EYVL L 344, 15.12.1997, s. 7.